SKY ไฟเขียวขายหุ้นให้ “กลุ่มคิงเพาเวอร์-เมืองไทยประกันภัย” รับเงิน 256 ลบ.
SKY ไฟเขียวขายหุ้นให้ “กลุ่มคิงเพาเวอร์-เมืองไทยประกันภัย” รับเงิน 256 ลบ.
18 พ.ค. 2563

นายสิทธิเดช มัยลาภ ประธานเจ้าหน้าที่บริหาร บริษัท สกาย ไอซีที จำกัด (มหาชน) หรือ SKY ผู้นำการพัฒนาโครงสร้างพื้นฐานความมั่นคงปลอดภัย ทางด้านเทคโนโลยีสารสนเทศและการสื่อสารระดับประเทศ กล่าวว่า ผลการดำเนินงานงวดไตรมาส 1/2563 สิ้นสุดวันที่ 31 มีนาคม 2563 กลุ่มบริษัทมีรายได้รวม 719.1 ล้านบาท เพิ่มขึ้น 19.8 ล้านบาท หรือคิดเป็นเพิ่มขึ้น 2.8% เมื่อเทียบกับช่วงเดียวกันของปีก่อนที่มีรายได้รวม 699.3 ล้านบาท
สำหรับรายได้รวมของกลุ่มบริษัทในไตรมาส 1/2563 ที่เพิ่มขึ้นนั้นส่วนใหญ่มาจากการที่กลุ่มบริษัทได้ส่งมอบสินค้าและบริการติดตั้งให้แก่ลูกค้าในโครงการขนาดใหญ่ อันได้แก่ (1) โครงการจัดหาและติดตั้งระบบวิทยุสื่อสารดิจิตอล ระยะที่ 2 ของสำนักงานตำรวจแห่งชาติ (2) โครงการจัดให้มีบริการอินเทอร์เน็ตความเร็วสูงในพื้นที่ห่างไกลของสำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (Zone C)
กลุ่มที่ 3 ภาคตะวันออกเฉียงเหนือ 1, (Zone C) กลุ่มที่ 6 ภาคกลาง 1, (Zone C) กลุ่มที่ 5 ภาคตะวันออกเฉียงเหนือ 3 (3) โครงการจัดหาและติดตั้งระบบกล้องโทรทัศน์วงจรปิด (CCTV) เพื่อเพิ่มความปลอดภัยบริเวณพื้นที่สุ่มเสี่ยงและบริเวณชุมนุมชนในพื้นที่กลุ่มกรุงเทพเหนือ กรุงเทพกลาง กรุงเทพใต้ และกรุงธนเหนือ
(4) โครงการจัดหาและติดตั้งระบบวิทยุสื่อสารดิจิตอล ของ กองบัญชาการตำรวจปราบปรามยาเสพติด (5) โครงการจ้างเหมาออกแบบ จัดหาพร้อมติดตั้งระบบจัดการโครงข่ายสื่อสารแบบบูรณาการ ของการไฟฟ้าส่วนภูมิภาค (6) โครงการระบบบริหารจัดการกล้อง CCTV ของบริษัท กสท โทรคมนาคม จำกัด (มหาชน)
อย่างไรก็ตามในไตรมาส 1/2563 นี้บริษัทก็มีค่าใช้จ่ายเพิ่มสูงขึ้น โดยเฉพาะต้นทุนทางการเงินจาการเปลี่ยนแปลงของการบันทึกต้นทุนทางการเงินตามมาตรฐานการรายงานทางการเงินฉบับที่ 16 เรื่องสัญญาเช่า ซึ่งมีผลบังคับใช้ตั้งแต่ 1 มกราคม 2563 โดยกลุ่มบริษัทต้องรับรู้สินทรัพย์สิทธิการใช้ หนี้สินตามสัญญาเช่า และต้องรับรู้ต้นทุนทางการเงินเป็นค่าใช้จ่ายในรอบปีบัญชีที่เกิดรายการตลอดอายุสินทรัพย์สิทธิการใช้
รวมถึงผลสืบเนื่องจากการอนุมัติงบประมาณการจ่ายเงินของโครงการขนาดใหญ่ที่บริษัทได้มีการส่งมอบงานตั้งแต่ปี 2562 ล่าช้า ประกอบกับผลกระทบจากสถานการณ์โควิด-19 ที่ทำให้การดำเนินงานของบริษัทล่าช้ากว่าแผนงานที่กำหนดไว้ทำให้บริษัทมีต้นทุนดอกเบี้ยจ่ายเพิ่มขึ้น ทำให้ในไตรมาส 1/2563 นี้ บริษัทมีกำไรสุทธิ 19.4 ล้านบาท
“ในไตรมาสแรกของปีนี้บริษัทมีรายได้รวม 719.1 ล้านบาท โดยรายได้ที่เพิ่มขึ้นมากที่สุดมาจากการขาย 192.5 ล้านบาท เพิ่มขึ้นจากปีก่อนถึง 201.3% ซึ่งมาจากในปีนี้บริษัทและบริษัทย่อยเริ่มขยายตลาดไปสู่ภาคเอกชนเพิ่มขึ้น แต่อย่างไรก็ตามค่าใช้จ่ายในไตรมาสแรกก็เพิ่มขึ้นเช่นกัน จากต้นทุนทางการเงินที่สูงขึ้น และสถานการณ์โควิด-19 ทำให้การอนุมัติงบประมาณการจ่ายเงินที่ได้ส่งมอบงานไปแล้ว
รวมถึงแผนการดำเนินงานใหม่ล่าช้าออกไป ทั้งนี้คาดว่าปัจจุบันสถานการณ์โควิด-19 มีทิศทางที่ดีขึ้นอย่างต่อเนื่องแล้ว ภาพรวมธุรกิจและแผนการดำเนินงานของบริษัทจะกลับมาเป็นปกติในเร็วๆนี้” นายสิทธิเดช กล่าว
ประธานเจ้าหน้าที่บริหาร บริษัท สกาย ไอซีที จำกัด (มหาชน) กล่าวต่อว่า ที่ประชุมคณะกรรมการบริษัท โดยได้รับมอบหมายจากที่ประชุมสามัญผู้ถือหุ้นประจำปี 2563 ได้มีมติอนุมัติการจัดสรรหุ้นสามัญเพิ่มทุนของบริษัทให้แก่บุคคลในวงจำกัด จำนวน 3 ราย
ได้แก่ 1.นางสาวอรุณรุ่ง ศรีวัฒนประภา จำนวน 10,000,000 หุ้น 2.นางสาวบุศรา อุไรกุล จำนวน 5,000,000 หุ้น และ 3.บริษัท เมืองไทยประกันภัย จำกัด (มหาชน) จำนวน 5,000,000 หุ้น โดยกำหนดระยะเวลาจองซื้อและชำระเงินค่าหุ้นสามัญเพิ่มทุนในวันที่ 19-22 พฤษภาคม 2563 และกำหนดราคาเสนอขายหุ้นสามัญเพิ่มทุน 12.80 บาทต่อหุ้น คิดเป็นมูลค่ารวมเท่ากับ 256,000,000 บาท
สำหรับนักลงทุนทั้ง 3 รายถือเป็นผู้ที่มีความรู้และความชำนาญในธุรกิจการให้บริการท่องเที่ยวและประกันฯ รวมทั้งเข้าใจถึงความต้องการด้านเทคโนโลยีและด้านความปลอดภัยของนักท่องเที่ยว การเข้ามาร่วมทุนในครั้งนี้จะมีส่วนช่วยในการให้คำแนะนำที่มีประโยชน์และส่งผลให้การทำงานและการขยายธุรกิจของบริษัทฯ มีประสิทธิภาพยิ่งขึ้น เป็นการเสริมความแข็งแกร่งผ่านการเป็นพันธมิตร ซึ่งมองว่าธุรกิจท่องเที่ยวและประกันจะเป็นธุรกิจที่มีโอกาสขยายตัวอย่างมากในอนาคต